Havikberget og Nordberg naturreservat

Havikberget og Nordberg naturreservat ligger i en sørvendt skrent på østsiden av Mjøsa, 7–8 kilometer nord for Moelv i Ringsaker kommune. Berggrunnen er biskopåskonglomerat med kalklinser, og innslag av kalkstein og skifer. Variasjonen fra fattig til kalkrik berggrunn, gir en variert vegetasjon med både fattig furuskog og rik lågurtskog og edelløvskog. I reservatet finnes en rekke sjeldne og sårbare mose- og lavarter, blant annet den rødlistede og svært kalkkrevende skorpelaven Anema nummularium, samt andre skorpelavarter. Her finnes også sårbare fuglearter, og området er viktig for klippehekkende rovfugl. All vegetasjon, inkludert døde busker og trær, er vernet mot ødeleggelse. Sanking av bær og sopp er imidlertid tillatt. Bålbrenning med tørrkvist fra bakken er også tillatt, dessuten jakt i samsvar med øvrig regelverk. Referanser